Коран глава 85
НЕБЕСНИ ЗНАЦИДато у Меки. — 22 стиха.
У име Бога благога и милосрднога.

1. Заклињем се небом окићенијем са дванаест небеснијех знакова,

2. Даном обећанијем,

3. Свједоком и свједочанством,

4. Проклети нека су господари рова

5. Пунога ватре непрестано ложене,

6. Када сједијаху у наоколо,

7. Да би они главом могли бити свједоци мука које припремише вјернијем.

8. Они су их само зато мучили што ови вјероваху у Бога силнога и славнога,

9. У Бога којему припада царство небеса и земље, и који је свједок свијех дјела.

10. Они који подвргаваху мукама вјерне оба пола, који се нијесу покајали, сносиће муке паклене, муке ватрене.

11. Они који буду вјеровали и чинили добро имаће као награду баште орошене текућим водама. То ће бити неизмјерна срећа.

12. Одмаштење твојега Господа биће страховито.

13. Он производи све и повраћа све у себе.

14. Он је благ и пун љубави;

15. Он је власник славнога пријестола;

16. Он ради оно што му је воља.

17. Зар ти нијеси никада чуо повјест о војсци

18. Фараоновој и темуђанској?

19. Али невјерници све поричу.

20. Бог је иза њих; он их окружује.

21. Овај славни Коран

22. Написан је на таблици брижљиво чуваној.

Коран у преводу Миће Љубибратића